text: Hele Venstre-gruppen bag mistillidserklæring
  16 december 2012 kl. 17.40
  Det er en samlet og enig Venstre-gruppe i Fredericia byråd, der nu udtrykker mistillid til deres partifælle og borgmester Thomas Banke. Venstre-gruppen opfordrer borgmesteren til at gå af.
  Det oplyser formanden for gruppen, Peder Hvejsel, til TV SYD. Gruppen har været samlet søndag eftermiddag, og holdningen er nu at det er politisk uholdbart fortsat at støtte borgmesteren.
  Peder Hvejsel har været i kontakt med den sygemeldte Thomas Banke for at fortælle ham, at gruppen ikke længere har tillid til ham. Ifølge Peder Hvejsel vil borgmesteren ikke umiddelbart trække sig, men overvejer lige nu situationen.
  Peder Hvejsel understreger, at det er politiske årsager og ikke den konkrete sag om bilagsrod, der har fået gruppen til at opfordre borgmesteren til at gå af.
  